Sen takaamiseksi, että rautateiden infrastruktuurin hoito ja rautatieliikenteen harjoittamisen erotetaan toisistaan erityisesti siten, että näistä toiminnoista toista varten maksettuja julkisia tukia ei voida siirtää toiminnolta toiselle, yhteisön rautateiden kehittämisestä annetun direktiivin 91/440 6 artiklan 1 kohdassa edellytetään, että näistä toiminnoista pidetään erillisiä tuloslaskelmia ja taseita ja että nämä julkaistaan erillisinä. Unionin lainsäätäjän tarkoituksena erityisesti julkisen rahoituksen osalta ei ole ollut velvoittaa rautatieliikennettä harjoittavia ja rautateiden infrastruktuuria hallinnoivia yrityksiä pelkästään merkitsemään nämä tuet kirjanpitoonsa siten, että niiden kirjanpidollinen seuranta on mahdollista, vaan myös julkaisemaan nämä tilinpäätökset erityisesti siksi, että taataan näitä tukia koskevien tietojen julkisuus, jolla on mahdollistettava sen seikan objektiivinen toteaminen, ettei infrastruktuurin hoidon ja rautatieliikenteen harjoittamisen välillä ole toteutettu ristiintukemista. Direktiivin 91/440 6 artiklan 1 kohdan tavoitteena ei nimittäin ole ainoastaan pyrkiä täsmälliseen kirjanpidolliseen käsittelyyn, jonka avulla voidaan erityisesti yksilöidä rautatieyritysten saamat julkiset tuet, vaan myös näiden tukien käytön ulkoinen läpinäkyvyys.

Tällaisen kiellon noudattamatta jättäminen merkitsee siten yhtäältä, että kyse on julkisen rahoituksen siirrosta, ja toisaalta, että siirto on koitunut muun kuin sen toiminnan hyväksi, jota varten rahoitus oli myönnetty.

Yhteisöjen rautateiden kehittämisestä annetun direktiivin 91/440 9 artiklassa kuten myöskään rautateiden ja maanteiden julkisista henkilöliikennepalveluista annetun asetuksen N:o 1370/2007 6 artiklan 1 kohdassa, luettuna yhdessä saman asetuksen liitteessä olevan 5 kohdan kanssa, ei edellytetä, että rautateiden henkilöliikennettä harjoittavien yritysten, jotka harjoittavat sekä julkisen palvelun velvoitteisiin liittyviä toimintoja, joista maksetaan korvausta, että muita toimintoja, olisi merkittävä niille maksettu rahoitus kirjanpitoonsa yksilöimällä sopimuskohtaisesti julkinen rahoitus, jonka ne ovat saaneet julkisen palvelun tehtävänsä perusteella. Molemmissa säännöksissä päinvastoin asetetaan tällaisille toiminnanharjoittajille pelkästään velvollisuus pitää kirjanpitoa toimintojensa eri osista erikseen.

Direktiivin 91/440 9 artiklan 4 kohdassa edellytetään siten julkisina palveluina tarjottaviin henkilöliikennepalveluihin maksettavan korvauksen merkitsemisestä kirjanpitoon, että niiden julkisen palvelun velvoitteen perusteella tuottamiin henkilöliikennepalveluihin liittyvät toiminnat on pidettävä erillään niiden muusta liiketoiminnasta ja myös muista liikennepalveluista. Asetuksen N:o 1370/2007 6 artiklan 1 kohdassa, luettuna yhdessä saman asetuksen liitteessä olevan 5 kohdan kanssa, puolestaan vaaditaan, että kirjanpitoa on pidettävä erikseen julkisista liikennepalveluista, joista maksetaan korvausta julkisen palvelun velvoitteiden perusteella, ja niistä liikennepalveluista, joista tätä korvausta ei makseta.

Sama vaatimus käsitellä kirjanpidossa erikseen toimintojen osia hallitsee direktiivin 91/440 6 artiklaa siltä osin kuin on kyse rautatieliikennepalvelujen tuottamisen ja rautateiden infrastruktuurin hoidon käsittelystä kirjanpidossa.

(ks. 126–130 kohta)